સામાન્ય રીતે ગાળ બોલવા સાથે આંગળી, હાથની અમુક મુદ્રાઓ, કોણીથી ડમ્બેલ્સ ઉપયોગ કરતાં હોઈએ એ રીતે ઇશારો, કમરથી ખાસ પ્રકારના ઝટકા આપવા વગેરે અનિવાર્ય ગણાય છે. અને અમુક ગાળો માટે તો પર્યાય રૂપ સંજ્ઞા કે અભિનય એટલાં પ્રચલિત થઇ ગયા છે ગાળ ન બોલો તો પણ ફક્ત ઈશારાથી કામ ચાલી જાય! જો જો ગેરસમજ ન કરતા. અમે જે કહ્યું એનું જાહેર પ્રત્યક્ષ નિદર્શન ક્રિકેટની વન-ડે કે T-20 મેચમાં વિકેટ લીધા પછી બોલરો અવારનવાર કરતાં જ હોય છે. ભારતના ભૂતપૂર્વ ક્રિકેટ કોચ ચૅપલનો અંગુલિનિર્દેશ પણ ઘણો મશહૂર થયો હતો. અને ટીવી પર મેચ જોનાર ગાળોના અમુક ધુરંધરો તો હોઠના ફફડાટ પરથી બૉલર કઈ ગાળ બોલ્યો હશે એ અંગે શરત પણ મારતા હોય છે. અને રિપ્લે સુધીમાં તો વલણ પણ ચૂકવાઈ જતા હોય છે!